Schliaziuns

1.	Co sa numnan ils dus uffants?
Jonas e Johanna

2.	Per tge s’interessan els fitg?
Per il temp medieval

3.	Tgi emprendan els ad enconuscher en in chastè en ruina?
In archeolog che perscrutescha la ruina medievala

4.	Nua sa chatta Johanna tuttenina?
Amez la cuschina dal chastè, blers tschient onns pli baud

5.	Tge vesa Johanna tut en cuschina?
Fantschellas che rin e baterlan, padellas e chazzettas, ina fuaina averta, vaschella da cuschinar da fier, ina lunga maisa, in cuschinier

6.	Tge vestgì porta Johanna?
In vestgì blau grisch tessì da glin gross, il tagl dal culiez e l’ur dal vestgì han ina bordura alva, las mongias lungas èn stretgas e malcumadaivlas, enturn vita ha ella in scussal, ella porta chalzers auts da fieuter gross

7.	Tge survegnan ils uffants da mangiar?
Buglia dad ierdi u da panitscha, Johanna survegn anc ina schuppa da latg

8.	Tgi era sin via vers il chastè?
Cumediants e musicants

9.	Danunder ha Johanna pudì guardar la preschentaziun dals musicants e cumediants?
Ord cucheras che sa chattan tar ina stgala radunda che maina en in suler traversal

10.Tge preschentan ils cumediants e musicants?
In flautist cun ina muntanella che sa volva en rudè, chauns vestgids che chaminan sin duas chommas, ina pitschna equilibrista che fa passins e sigls sin ina suga, schimgias, in magliafieu, in urs che sauta

11.Tge preschenta il grond maister Maluban?
El lascha svanir la chadaina d’ina dama en la giaglioffa dal tschop dal chastellan, el lascha svanir tschintg columbas alvas

Cura ch’ella sa dasda sa chatta ella en ina stanza cun fantschellas che rin e baterlan. Las inas èn occupadas cun mundar ravas e paletschar fava alva. Las autras spliman giaglinas e columbas. 
La stanza è averta da trais varts. La quarta vart è colliada cun il mir exteriur dal chastè. Pitgas da lain portan in tetg pendent. Davant en il liber hai in bigl-cisterna. 
Las bleras padellas e chazzettas inditgan a Johanna ch’ella sa chatta en cuschina. Ina platta da cuschinar na datti betg, sulettamain ina fuaina averta. Sur quella penda tarmenta vaschella da cuschinar da fier, fermada cun chadainas vi da las travs dal tetg.

5

Nagin na para da prender notizia da Johanna, nagin na para da remartgar ch’ella porta in costum da bogn ... ma na! Ella porta in vestgì sco tut las autras fantschellas: blau grisch tessì da glin gross. Il tagl dal culiez e l’ur dal vestgì han ina bordura alva. Las mongias lungas èn stretgas e malcumadaivlas. Enturn vita ha ella lià in scussal e ses pes èn fitgads en chalzers auts fin a l’oss radund fatgs da fieuter gross. 
A chasa n’avess ella mai purtà tala vestgadira, ma dapi ch’ella è sa tschentada da l’autra vart dal flum la para oramai tut misterius e bizar. 
Johanna survegn fom. Ma ella chapescha spert ch’ella na survegn nagut da questas spaisas deliziusas. Servients curran vi e nà e portan tut en la sala da mangiar dal chastè. 

2

Atgnamain n’è Johanna betg magra, sulettamain fitg stancla dals eveniments dal di. Il pli gugent sa retirass ella en in chantun per far in cupid. Cura ch’ella auda dentant che cumediants e musicants sajan sin via, è ella immediat dal tuttafatg alerta. “Als dastgain nus guardar?”, dumonda ella. 
Las fantschellas stumplan ina l’autra rient. “Dastgar u betg dastgar”, declera ina. “Nus enconuschain ina stgala radunda che maina en in suler traversal. Là hai insaquantas cucheras vers la gronda curt.”
“Dastg jau era vegnir?”, supplitgescha Johanna e patratga a Jonas. Las fantschellas tschegnan ina sin l’autra riend e dattan dal chau. 

7

E Jonas?
Johanna era ida cun las fantschellas da la stgala radunda da crap siadora ed aveva chattà ina cuchera. Da quella po ella survesair l’entira curt.
Ussa arrivan ils musicants tras il portal cun flautas, gias, schumbers e sgarellas. Davos els sa fultschan uffants viaden. Els portan chapitschas da nar cun brunsinas, traversan la curt sin ils mauns faschond cupitgarolas.
In um cun chautschas-bulscha melnas, in tschop e chalzers a pichel passa amez la curt, smaina ses chapè cun la plima lunga ed annunzia tge che vegn tut preschentà: “bittacuntels e magliafieus ... magis e saltimbancs ...”
“Ed in urs!”, cloma in dals signurs tranteren.

1

El s’enclina ed in flautist entra cun ina muntanella che sa volva en rudè e tschivla latiers. 
Alura suondan chauns, vestgids sco fins signurs e damas da noblezza, che chaminan sin duas chommas. 
Ina pitschna equilibrista en in vestgì glischant e tailas da tuttas colurs fa passins e sigls sin la suga. Schimgias emprovan per il gaudi da tuts da strair la sautunza giu da la suga, enfin ch’ellas survegnan fridas e sbrigan sbragind. La matta siglia giu da la suga, fa in enclin e rimna las munaidas ch’ils aspectaturs l’han bittà. 
Il fim dals tizuns cuvra la curt cun ina tschajera adina pli spessa. Johanna vesa pli e pli pauc. – Jonas! Era el insumma là giu? Probablamain na dastgava era el betg sa participar a la festa.

3

La fantschella auza las spatlas. “Cumediants san far da quai. Quels traguttan era spadas senza sa tagliar. – Ma guarda, l’urs!”
L’urs brin e zotlus trotta viaden. Dus umens al accumpognan: il manader da l’urs ed il musicant. Cura ch’il musicant cumenza a sunar la gìa sa metta l’urs a ballinar e sa volver. Il musicant suna però adina la medema melodia e l’urs fa adina ils medems moviments. Ils aspectaturs survegnan spert avunda. Els bittan lur munaidas als cumediants e pretendan ina nova attracziun.
L’urs trotta cun ses manader or dal portal, il musicant rimna spert las munaidas e sautina davent sunond sia gìa.
L’um cun las chautschas-bulscha melnas sto ussa annunziar il proxim numer – ma el targlina. Da quai malsegir guarda el sin il chastellan e scutina cun quel. 

8

Alura cumpara Maluban. Cun pass plauns e pompus traversa el la curt. Sia figura auta è enzugliada en in mantè nair sgulatschant e sia fatscha è mez zuppada d’in chapè nair cun ur lad. 
Johanna sa spaventa da questa figura naira. Ad ella pari che la glisch dals tizuns saja vegnida pli sombra. Ella senta in ventin fraid che la fa ir snavurs dal dies giu ed ella strocla omadus mauns sin ses cor. 
Maluban fa ina curta reverenza. Alura va el enturn il foss amez la curt e pitga cun in fist sin il mir bass da quel. Enaquella flammegia ina pitga da fieu si da la profunditad. 

4

Las damas mettan ils chaus ensemen. Ina dad ellas fa la finala liber la chadaina enturn culiez e la bitta al magi. Igl era ina chadaina da perlas cun in penderliez da craps prezius. Maluban tegna la chadaina tranter il polesch ed il det mussader, passa cun quella enavant en il center e la bitta cun in spert moviment aut sur ses chau. La chadaina ballantscha in mumentin en l’aria e svanescha alura. 
Ils aspectaturs marmugnan gnervus. Maluban guarda enturn cun spretsch. 
“Pertge quest’agitaziun? Il signur chastellan duai far il bain e guardar en la giaglioffa dretga da ses tschop.” 
Tut ils egls sa drizzan sin il chastellan che tira perplex e scurlattond il chau il cliniez or da giaglioffa 
Maluban retschaiva l’applaus cun tschaira indifferenta e prepara gia il proxim numer.
El clacca cun la detta e dus gidanters portan en ina maisa. Sin quella hai ina chabgia cun tschintg columbas alvas. Maluban prenda ina clav ord satg, serra la chabgia e bitta la clav en il foss radund. Alura cuvra el la chabgia cun ina taila naira. 
Suenter insaquants smanis scungirants tira el davent la taila – la chabgia è vida.
“Crais ti che quel sa propi striunar?”, scutina Johanna a sia vischina. 
Quella dat dal chau. “Co duess quai esser pussaivel auter?”
“I pudess però esser in tric”, manegia Johanna.
La matta la guarda senza chapir. “In tric? Tge è quai? Ti tschantschas vaira curius.”
In tric, in tric! A cler, quai è in pled dal mund da Johanna. In pled ch’ins n’enconuscha pari betg qua.
“In engion, ina furbaria”, prova Johanna da declerar.

6

Maluban retschaiva l’applaus sco avant cun in curt enclin e metta la taila naira puspè sin la chabgia. Pir cura ch’il chastellan è turnà en ses plaz cumenza el cun sias furmlas da scungirament.
El scutina pleds sombers che nagin na chapescha, che fan però gronda impressiun a tuts. 
Cura ch’el tira finalmain davent la taila naira, rollan e sgulatschan las tschintg columbas puspè en la chabgia.
Las damas noblas sblatschan bufatg ils mauns cun lur ventagls ed ils signurs dattan dal chau cun admiraziun. 

fantschella		Dienstmädchen, Magd
trav			Balken
gnirom cundì		gewürzte Leber
pernischs		Rebhuhn
prender notizia		merken
glin			Lein
fieuter			Filz
ierdi			Gerste
panitscha		Hirse
stumplar			stossen
cuchera			Guckfenster
cupitgarola		Purzelbaum
chalzer a pichel	Schnabelschuh
saltimbanc		Seiltänzer
sbrajattar la detta	Finger spreizen
tschivlar			pfeifen
equilibrist		Seiltänzer
distrair			ablenken
zotlus			zottig
ballinar			watscheln
suprem			höchst
somber			düster
superbi			stolz
cliniez			Schmuck, Juwel
giaglioffa			Tasche 
chabgia			Käfig
scungirar		beschwören
engion			Bluff, Betrug
ventagl			Fächer